Document ID: 32003D0487

Απόφαση του Συμβουλίου
της 3ης Ιουνίου 2003
σχετικά με την ύπαρξη υπερβολικού ελλείμματος στη Γαλλία - Εφαρμογή του άρθρου 104 παράγραφος 6 της συνθήκης για την ίδρυση της Ευρωπαϊκής Κοινότητας
(2003/487/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 104 παράγραφος 6,
τη σύσταση την οποία διατύπωσε η Επιτροπή κατ' εφαρμογή του άρθρου 104 παράγραφος 6,
τις παρατηρήσεις της Γαλλίας,
Εκτιμώντας τα ακόλουθα:
(1) Σύμφωνα με το άρθρο 104 της συνθήκης, τα κράτη μέλη αποφεύγουν τα υπερβολικά δημοσιονομικά ελλείμματα κατά το τρίτο στάδιο της Οικονομικής και Νομισματικής Ένωσης (ΟΝΕ).
(2) Το "Σύμφωνο Σταθερότητας και Ανάπτυξης" στηρίζεται στο στόχο της ύπαρξης υγιών δημόσιων οικονομικών ως μέσο ενίσχυσης των προϋποθέσεων για σταθερότητα των τιμών και για ισχυρή και βιώσιμη οικονομική ανάπτυξη, ικανή να συμβάλει στη δημιουργία θέσεων εργασίας.
(3) Το ψήφισμα του Ευρωπαϊκού Συμβουλίου του Άμστερνταμ, της 17ης Ιουνίου 1997, για το σύμφωνο σταθερότητας και ανάπτυξης(1), καλεί πανηγυρικά όλα τα μέρη, δηλαδή τα κράτη μέλη, το Συμβούλιο και την Επιτροπή, να εφαρμόζουν και τη συνθήκη και το σύμφωνο σταθερότητας και ανάπτυξης, αυστηρώς και εγκαίρως.
(4) Η διαδικασία υπερβολικού ελλείμματος σύμφωνα με το άρθρο 104, προβλέπει την έκδοση απόφασης σχετικά με την ύπαρξη υπερβολικού ελλείμματος. Το πρωτόκολλο σχετικά με τη διαδικασία υπερβολικού ελλείμματος, το οποίο προσαρτάται στη συνθήκη, περιλαμβάνει πρόσθετες διατάξεις σχετικά με την εφαρμογή της διαδικασίας υπερβολικού ελλείμματος. Ο κανονισμός (ΕΚ) αριθ. 3605/93 του Συμβουλίου(2), περιέχει λεπτομερείς κανόνες και ορισμούς με σκοπό την εφαρμογή των διατάξεων του ρηθέντος πρωτοκόλλου.
(5) Το άρθρο 104 παράγραφος 5 της συνθήκης ορίζει ότι η Επιτροπή απευθύνει γνώμη στο Συμβούλιο εάν κρίνει ότι σε ένα κράτος μέλος υπάρχει ή μπορεί να εμφανισθεί υπερβολικό έλλειμμα. Η Επιτροπή απηύθυνε πράγματι τέτοια γνώμη στο Συμβούλιο σε σχέση με τη Γαλλία στις 7 Μαΐου 2003. Στην εν λόγω γνώμη αναφέρονται τα ακόλουθα:
- μετά τη δημοσίευση από την Επιτροπή της πρώτης κοινοποίησης των στοιχείων όσον αφορά το έλλειμμα και το χρέος της χώρας το 2002, από την οποία απορρέει ότι το έτος εκείνο το έλλειμμα του ευρέως δημόσιου τομέα της Γαλλίας ανήλθε σε 3,1 % του ΑΕΠ, η Επιτροπή, σύμφωνα με το άρθρο 104 παράγραφος 3 της συνθήκης, συνέταξε, στις 2 Απριλίου 2003, έκθεση σχετικά με τη Γαλλία, στην οποία συνεκτιμώνται οι συναφείς παράγοντες,
- κατ' εφαρμογή του άρθρου 104 παράγραφος 4 της συνθήκης, η οικονομική και δημοσιονομική Επιτροπή διατύπωσε γνώμη σχετικά με την έκθεση της Επιτροπής,
- η Επιτροπή θεωρεί ότι υφίσταται υπερβολικό έλλειμμα στη Γαλλία.
(6) Το άρθρο 104 παράγραφος 6 της συνθήκης ορίζει ότι το Συμβούλιο θα πρέπει να λάβει υπόψη τις τυχόν παρατηρήσεις του οικείου κράτους μέλους προτού αποφασίσει, ύστερα από συνολική εκτίμηση, εάν υφίσταται ή όχι υπερβολικό έλλειμμα.
(7) Η συνολική εκτίμηση οδηγεί στα ακόλουθα συμπεράσματα: Το 2002, το έλλειμμα του ευρέως δημόσιου τομέα στη Γαλλία ανήλθε σε 3,1 % του ΑΕΠ. Μολονότι οι δημοσιονομικές εξελίξεις επηρεάσθηκαν αρνητικά από τη συνεχιζόμενη υποτονικότητα της οικονομικής δραστηριότητας, η υπέρβαση του ποσοστού 3 % του ΑΕΠ που αποτελεί την τιμή αναφοράς όσον αφορά το έλλειμμα του ευρέως δημόσιου τομέα δεν είναι αποτέλεσμα, κατά την έννοια της συνθήκης, κάποιου έκτακτου συμβάντος έξω από τον έλεγχο των γαλλικών αρχών ούτε σοβαρής οικονομικής ύφεσης. Σύμφωνα με τους υπολογισμούς της Επιτροπής, η επιδείνωση της δημοσιονομικής κατάστασης το 2002 οφείλεται, κατά κύριο λόγο, στη χειροτέρευση της κυκλικά προσαρμοσμένης δημοσιονομικής κατάστασης. Η υπέρβαση του ορίου του 3 % του ΑΕΠ το 2002 οφείλεται, επίσης, στην αναστροφή της διαδικασίας δημοσιονομικής εξυγίανσης που συνέβη μετά το 1999 και είναι πιθανό να μην είναι προσωρινή. Πράγματι, σύμφωνα με τις γαλλικές αρχές και τις εαρινές προβλέψεις της Επιτροπής του 2003, το έλλειμμα του ευρέως δημόσιου τομέα θα υπερβεί και το 2003, το 3 % του ΑΕΠ. Τέλος, το 2003 ο δείκτης χρέους θα αυξηθεί περαιτέρω και, κατά πάσα πιθανότητα, θα υπερβεί το 60 % του ΑΕΠ που αποτελεί την τιμή αναφοράς που προβλέπει η συνθήκη, για το έτος αυτό,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Από μια συνολική εκτίμηση προκύπτει ότι στη Γαλλία υφίσταται υπερβολικό έλλειμμα.
Άρθρο 2
Η παρούσα απόφαση απευθύνεται στη Γαλλική Δημοκρατία.
Λουξεμβούργο, 3 Ιουνίου 2003.

Labels: 10
2
18
19